Várhatóan újraválasztják Michael D. Higgins ír elnököt
A pénteken megrendezett írországi elnökválasztáson a szavazókörökből kilépő választók megkérdezésén alapuló felmérések szerint újraválasztották Michael D. Higgins ír államfőt a jórészt ceremoniális posztra, a voksolással egy időben tartott népszavazáson pedig az istenkáromlás alkotmányos tilalmának eltörlése mellett döntöttek jelentős többséggel a szavazópolgárok.
Az urnazárás után, szombatra virradóra az RTE közszolgálati televízióban és a The Irish Times című napilapban közzétett exit poll adatok szerint a 2011 óta hivatalban lévő, 77 éves Higgins a leadott szavazatok 56-58 százalékát tudhatja magáénak, míg kihívói közül a legtöbb szavazatot szerzett Peter Casey üzletember a voksok mintegy 21 százalékával maradt alul vele szemben.

A népszavazást illetően a felmérések azt mutatják, hogy a voksolók majdnem 70 százaléka támogatta a blaszfémiát tiltó rendelkezések eltörlését. Mindkét esetben 3400 ír szavazót kérdeztek meg.Az elnökválasztás alacsony részvétel mellett zajlott. A voksok összeszámlálása szombat reggel kezdődik meg, előzetes eredmények aznap délután vagy vasárnap reggel várhatók.

Közvélemény-kutatások Michael D. Higgins 68 százalékos támogatottságát mutatták a választás előtt, vagyis a 77 éves munkáspárti, de a választáson függetlenként induló politikus rendkívüli népszerűségnek örvend a jelöltek között. A tisztségért rajta kívül öten indultak. A The Irish Times által ismertetett exit poll szerint a korábbi felmérésekben második helyen szereplő Seán Gallagher üzletember a voksok 7 százalékával negyedik helyen végzett, őt megelőzte Liadh Ní Riada európai parlamenti képviselő, a felmérés szerint a szavazatok 8 százalékával.
A pártok közül egyedül a Sinn Féin állított jelöltet Higginsszel szemben: Liadh Ní Riadát indította.
A függetlenként induló Gavin Duffy pedig a szavazatok 2 százalékát szerezhette meg az exit poll szerint.

A szavazásra jogosult 3,2 millió állampolgár az elnökválasztás mellett népszavazáson nyilváníthatott véleményt az istenkáromlás alkotmányos tilalmának eltörléséről. Sokan azonban feleslegesnek és költségesnek ítélték a referendum megtartását, mivel hogy 1855 óta senkit sem vontak törvényi eljárás alá istenkáromlás vádjával, noha a jogszabályok szerint akár 25 ezer eurós pénzbüntetést is kiszabhatnak érte.Az egykor mélyen vallásos Írországban az elmúlt években engedélyezték az azonos neműek házasságkötését és eltörölték az abortusz tilalmát.
elnökválasztás Nagyvilág népszavazás Írország